Rijeka, 20. kolovoza 2020.g.

**NAJAVA DOGAĐANJA I POZIV ZA MEDIJE**

**SUSJEDSTVO GOMIRJE EPK POZIVA NA MEĐUNARODNI DVODNEVNI**

***GOMIRJE HARMONIKA MUNDIJAL 2020.***

 **U petak i subotu, 21. i 22. kolovoza 2020.g. u susjedstvu Gomirje, jednom od 27 susjedstava Europske prijestolnice kulture, bit će održana manifestacija *Gomirje Harmonika Mundijal 2020,* međunarodni festival harmonike.**

***Gomirje Harmonika Mundijal* prikazat će bogato kulturno nasljeđe susjedstva Gomirje u Gorskom kotaru, postavljajući ga u širi kontekst europske i svjetske glazbene scene kojim se preko harmonike predstavljaju različite kulture i glazbeni izričaji.**

**Sve počinje u *Dnevnom boravku* susjedstva Gomirje, u Domu kulture** (ul. Jove Mamule 23), gdje će se **u petak od 13 do 14 sati** održavati **predstavljanje europskog susjedstva** organizacije **GreenWise People iz Velike Britanije,** koja će u cjelogodišnji program susjedstva Gomirje, čim to epidemiološka situacija bude dozvoljavala, unijeti još jedan sadržaj – **Šumsku školu za djecu i odrasle**, kako bi stanovnike još više zbližili i upoznali s prirodom te odvikli od malih ekrana. Predstavljanje europskog susjedstva bit će održano kroz prezentaciju, a posjet europskih susjeda Gomirju odgođen je do daljnjeg.

**Gomirje Harmonika Mundijal 2020 nastavlja se majstorskom radionicom maestra Marka Hatlaka**, **istaknutog slovenskog harmonikaša, na koju je unaprijed prijavljeno 15 sudionika, a koja će se od 14 do 16 sati također održavati u Domu kulture u Gomirju.**Hatlak je studirao je na prestižnim akademijama u Njemačkoj, u gradovima Weimar i Wurzburg, gdje je i magistrirao u klasi slavnog prof. Stefana Hussonga. U svojoj koncertnoj aktivnosti Hatlak bilježi koncerte diljem svijeta s nekim od najslavnijih orkestara i poznatim glazbenicima, a glazba koju izvodi je kombinacija raznih stilova; od tanga do etno glazbe, od baroka do suvremene klasične glazbe.

**Svečano otvorenje Gomirje Harmonika Mundijala 2020 održat će se u petak u 18 sati u dvorištu najzapadnijeg manastira srpske pravoslavne crkve u Europi u čijem je sklopu i crkva sv. Jovana Preteče.** Program u protokolarnom dijelu otvaraju predstavnici tima Gomirje, Primorsko-goranske županije, Grada Rijeke, srpske pravoslavne crkve i RIJEKE 2020 te predstavnici tima susjedstva Kuti, koji Gomirju predaju vremensku kapsulu 27 susjedstava koja će se po završetku svih programa, s porukama susjedstava, pohraniti na 100 godina.
**Od 18.10 sati na istom mjestu slijedi *Koncert za harmoniku* Marka Hatlaka (SLO), uz uvodni nastup mlade Marte Beljan (HR).**

**Gomirje Harmonika Mundijal 2020 nastavlja se u subotu, 22. kolovoza 2020.g. na nogometnom igralištu u Gomirju (ili u slučaju kiše u Domu kulture), gdje će se od 16 do 19 sati održavati program**

***Heligonke u gostima* Udruge „Glazbeni susreti Gorskog kotara“.**Heligonka ili dijatonička harmonika ili frajtonerica, neizostavni  je dio kulturnog identiteta i tradicije Gorskog kotara. Specifičnost je u tehnici sviranja u kojoj pritiskom na jedan gumb kod upuhavanja mijeha harmonika daje jedan ton, a kod ispuhavanja mijeha pritiskom na isti gumb daje drugi ton. U Hrvatskoj se sviranje heligonke ne uči u glazbenim školama, već se umijeće sviranja prenosi s generacije na generaciju.

**Od 20 sati slijedi koncert za harmoniku Giampaolo Mrach Trija (IT/HR)**, u kojem sviraju **Giampaolo Mrach** na harmonici, **Alessandro Scolz** na klaviru i **Zoran Majstorović** na gitari, nakon čega će **u 21.30 sati okupljeni uživati u nastupu Bojana Stipanovića, Milenka Bujda i Valentina Pribanića, harmonikaša iz Gomirja.**

Nositelj inicijative susjedstva Gomirje je udruga ***Gomirje u srcu 1599***,a partneri u provedbi programa su **Manastir i crkva sv. Jovana Preteče** te **Nogometni klub Gomirje**.
Posebne zahvale za realizaciju manifestacije putuju **SKD-u Prosvjeta Pododborima Gomirje i Moravice**, **Primorsko-goranskoj županiji**, **Gradu Vrbovskom** te svim **mještanima Gomirja**.

U svrhu što boljeg i učinkovitijeg djelovanja, umjetničkog i kulturnog dosega manifestacije Gomirje Harmonika Mundijal, formiran je i **umjetnički Savjet manifestacije**, koji čine eminentni članovi, umjetnici i kulturni djelatnici: **Helena Semion Tatić**, **Lela Vujanić**, **Petar Mamula**, **Zoran Majstorović** i **Branka Cvjetičanin**.

**Najavljeno događanje organizirano je uz poštivanje svih preporuka HZJZ-a za sprječavanje zaraze bolešću COVID-19.**

**Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski za lice.**

**U nastavku, za potrebe predstavnika medija koji će pratiti događanje, dostavljam protokolarni dio otvorenja** (u petak u dvorištu manastira u 18 sati) **i više informacija o programu *Gomirje Harmonika Mundijal 2020* susjedstva Gomirje Europske prijestolnice kulture.**

**PROTOKOL**

Prisutni:

**- Predstavnica Grada Vrbovsko,** Anđelka Mamula, zamjenica gradonačelnika

**- Predstavnica TD RIJEKA 2020,** Irena Kregar Šegota, direktorica RIJEKA 2020

- **Predstavnica tima susjedstva Gomirje,** Nikolina Kosanović

- **Predstavnik Grada Rijeke**, Marko Filipović, zamjenik gradonačelnika

**- Predstavnik Primorsko-goranske županije,** Petar Mamula, zamjenik župana

**- Predstavnik Srpske pravoslavne crkve**

|  |  |
| --- | --- |
| **OD** | **TKO/ŠTO** |
| 18:00 | Početak  |
| 18:01 | Obraćanje **Anđelke Mamula** |
| 18:04 | Obraćanje **Nikoline Kosanović** |
| 18:07 | Obraćanje predstavnika srpske pravoslavne crkve |
| 18:10 | Obraćanje **Petra Mamule** |
| 18:13 | Obraćanje **Marka Filipovića** |
| 18:15 | Kraj  |

**O SUSJEDSTVU GOMIRJE:**

Mediji glazbe i gastronomije najpodatniji su za upoznavanje različitih kultura, stoga Mundijal u Gomirju, mjestu najzapadnijeg pravoslavnog manastira, nije samo festival svjetske glazbe već i festival svjetske kulture.

Međunarodni festival harmonike Gomirje Harmonika Mundijal manifestacija je kojom se upućuje na bogato kulturno nasljeđe susjedstva Gomirje u Gorskom kotaru, postavljajući ga u širi kontekst europske i svjetske glazbene scene kojim se preko harmonike predstavljaju različite kulture i glazbeni izričaji.

Gomirje Harmonika Mundijal glazbom povezuje kulture i običaje te stavlja Gomirje na kartu promotora svjetske glazbe i harmonike kao instrumenta.

**O NOSITELJU INICIJATIVE:**

Udruga „**Gomirje u srcu 1599.“** osnovana je u cilju poboljšanja društvenog, kulturnog, ekološkog i turističkog identiteta mjesta Gomirje te okolnih mjesta. Ciljevi Udruge su poboljšanje društvenog, kulturnog, ekološkog i turističkog identiteta mjesta Gomirje u skladu s programom održivog razvoja, oživljavanje i očuvanje starih goranskih zanata, znanja, iskustava i tradicije. Poboljšanje obrazovnog, stručnog i materijalnog nivoa stanovništva, promicanje umjetničkog i kreativnog izražavanja, propagiranje cjelogodišnjeg turizma s ciljem unapređenja turističke ponude, zalaganje za volontiranje, demokraciju, toleranciju i miroljubivo civilno društvo.

**O GLAZBENICIMA I PARTNERIMA NA PROJEKTU:**

**Marko Hatlak (SLO)**

Slovenski je harmonikaš koji je počeo svirati harmoniku u šestoj godini u osnovnoj glazbenoj školi u Idriji, a zatim je nastavio školovanje u srednjoj glazbenoj školi u Ljubljani. Nakon toga studirao je na prestižnim akademijama u Njemačkoj, u gradovima Weimar i Wurzburg, gdje je i magistrirao u klasi slavnog prof. Stefana Hussonga. U svojoj koncertnoj aktivnosti bilježi koncerte diljem svijeta, a glazba koju izvodi je kombinacija raznih stilova; od tanga do etno glazbe, od baroka do suvremene klasične glazbe. Nastupao je sa nekim od najslavnijih orkestara u svijetu kao što su Moskovska filharmonija, Filharmonija akademije Friedrich Schiller u Jeni, En Shao Orkestar, Simfonijski Orkestar RTV Slovenije, a svirao je i s mnogim svjetski poznatim glazbenicima kao što su Tommy Emannuel, Stefan Milenkovich, Neil Innes, Vlatko Stefanovski, Una Palliser i mnogi drugi.

**Zoran Majstorović (HR)**

Jazz glazbenik, gitarist, multiinstrumentalist, aranžer i kompozitor. U posljednjih 20 godina sudjelovao je u snimanju mnogih albuma i kompilacija u raznim glazbenim žanrovima, objavio knjige transkripcija i svirao na mnogim jazz i etno festivalima diljem svijeta. Majstorovićeva je trajna fascinacija povezivanje jazza s različitim oblicima etno glazbe te je, kroz suradnju s Porto Etno festivalom, formirao fluidni Porto etno orkestar s kojim je nastupao na Gomirje Harmonika Mundijalu 2019. godine.

U Majstorovićevom stručnom usavršavanju može se istaknuti magisterij s maksimalnom ocjenom na jazz odjelu konzervatorija "Giuseppe Tartini" u Trstu(Italija), a osim s hrvatskim jazz i etno glazbenicima imao je prilike snimati ili nastupati s mnogim svjetski poznatim jazz i etno glazbenicima. Također je iskusni aranžer u domeni jazz, etno i improvizirane glazbe te je pisao glazbu za mnoge hrvatske i inozemne orkestre i manje sastave te za svoje sastave "Atma Mundi Ensemble" i "ZM Loose Trio". Višestruki je dobitnik prestižnih nagrada: "Status" kao najistaknutiji hrvatski etno instrumentalist, "Damir Dičić" kao najistaknutiji hrvatski jazz gitarist, "Miroslav Sedak Benčić" kao najistaknutiji hrvatski jazz kompozitor. Dobitnik je i diskografske nagrade nagrade "Porin" i član HZSU-a.

**Giampaolo Mrach (IT)**

Rođen je 1967. u Goriziji, Italija. Nakon studija harmonike u okvirima klasične glazbe počinje se interesirati za blues i jazz te studira pod vodstvom slavnog talijanskog pijanista Glauca Veniera. Neke od najprestižnijih nagrada koje je osvojio su apsolutno prvo mjesto na međunarodnom Alpe Adria natjecanju te drugo mjesto (prvo mjesto nije dodijeljeno) na najslavnijem svjetskom natjecanju harmonikaša u talijanskom Castelfidardu, gradu koji se smatra glavnim gradom harmonike u svijetu. Osim u Italiji često nastupa i diljem Europe, kao solist ili kao gost raznih big bandova i orkestara u domeni jazz glazbe, a posebno je poznat po virtuoznim izvedbama glazbe Charlie Parkera, jednog od najvećih jazz glazbenika u povijesti. Osim koncertiranja aktivno piše glazbu za kazališne predstave i filmove.

**Marta Beljan (HR)**

Rođena je 2006.godine u Rijeci. Sa sedam godina upisuje Osnovnu glazbenu školu Ive Tijardovića u Delnicama u klasi profesorice Mije Ćojbašić. Nakon dvije godine provedene u Delnicama upisuje treći razred u Glazbenoj školi Ivana Matetića Ronjgova Rijeka u klasi iste profesorice, a od 5.razreda njezin profesor je poznati hrvatski harmonikaš ukrajniskog porijekla, Volodimir Balyk.

Završila je 6.razred glazbene škole. Pohađa Osnovnu školu Ivana Gorana Kovačića u Delnicama gdje je završila 7.razred.

Redovito nastupa na školskim koncertima, u Mramornoj dvorani Pomorskog i povijesnog muzeja Hrvatskog primorja,na svim važnim svečanostima grada Delnica i osvaja isključivo prve nagrade na državnim i međunarodnim natjecanjima u zemlji i inozemstvu.

**Udruga „Glazbeni susreti Gorskog kotara“ (HR)**

Udruga ''Glazbeni susreti Gorskog kotara'' osnovana je 2002. godine u Delnicama, s namjerom promidžbe i popularizacije goranske tradicijske glazbe, u kojoj posebno mjesto zauzima sviranje  dijatoničke harmonike - heligonke i žičanih instrumenata, čije sviranje i popularnost u Gorskom kotaru postoje još od 19. stoljeća. Zbog toga udruga ''Glazbeni susreti Gorskog kotara'' od 2003. godine redovito održava veliku godišnju ''Smotru svirača heligonki i malih instrumentalnih sastava Gorskog kotara''.